এ যেন কাবুলিওয়ালার টাকা আদায়! ফোনে মন্ত্রীর অনুরোধ, দমদম থানার হস্তক্ষেপ সত্ত্বেও নাগেরবাজারের এক বেসরকারি হাসপাতাল রবিবার রাতে হাওড়ার অসিতবরণ পোদ্দারের মৃতদেহ প্রায় সাত ঘণ্টা আটকে রাখে। শুধু নগদে পাওনা আদায় করতে! মৃতের পরিবারের জোগাড় করা ২০টি ডেবিট কার্ডের মধ্যে থেকে এক ডজন ডেবিট কার্ড ‘সোয়াইপ’ করে প্রায় চার লক্ষ টাকা আদায় করে কড়ায়-গণ্ডায়। বিনিময়ে পরিজনের দেহ এবং ডেথ সার্টিফিকেট পায় মৃতের পরিবার। 
সোমবার ওই হাসপাতাল কর্তৃপক্ষের দাবি, তাঁরা ‘ঠিক’ কাজ করেছেন। এদিন রাতেই মৃতের পরিবার অভিযোগ জানিয়েছে ক্রেতা সুরক্ষা দফতরে।   
রবিবার বিকেলে ওই হাসপাতালে মৃত্যু হয় অসিতের। তাঁর পরিবারের বক্তব্য, সাড়ে ৬ লক্ষ টাকা বিলের মধ্যে ৪ লক্ষ ২৭ হাজার টাকা বাকি ছিল। রবিবার হওয়ায় সেদিন দু’টি কর্পোরেট মেডিক্লেমের ‘ক্লিয়ারেন্স’ মেলেনি। মৃতের পরিবার কিছুটা নগদে এবং বাকিটা চেকে দিতে চাইলেও তা প্রত্যাখ্যান করেন কর্তৃপক্ষ। তারপর ডেবিট কার্ড জোগাড় করে টাকা মেটায় অসিতের পরিবার।
ক্রেতা সুরক্ষা দফতরের মন্ত্রী সাধন পাণ্ডের অনুরোধেও প্রাথমিকভাবে সমস্যা মেটেনি। ক্ষুব্ধ মন্ত্রী এদিন বলেন, ‘‘এত ক্যাশ কোথায় পাবে লোকে? মুখ্যমন্ত্রী মমতা বন্দ্যোপাধ্যায় তো এটা নিয়েই লড়াই করছেন। বেসরকারি হাসপাতালগুলো নগদ চাইছে কী করে? আমি ওই হাসপাতালের মালিককে ফোন করেছিলাম। তিনি বললেন, সেটল্‌মেন্ট করে দিচ্ছি। কিন্তু কাজ হয়নি। তারপর আমি দমদম থানার আইসি’র সঙ্গে কথা বলি। অত্যন্ত অমানবিক কাজ করেছে ওই হাসপাতাল।’’ 
ওই হাসপাতালের ডেপুটি জেনারেল ম্যানেজার এন কে বিজয়বর্গীয়ের যুক্তি, ‘‘ম়ৃতের পরিবার কেন টাকা জোগাড় করে রাখেনি। ওঁরা তো জানতেন যে রোগীর অবস্থা ভাল নয়। এই বিল তো আর একদিনে হয়নি।’’ 
মুখ্যমন্ত্রী মমতা বন্দ্যোপাধ্যায়ের স্পষ্ট নির্দেশ রয়েছে, টাকার জন্য কোনও রোগীকে ভর্তি না নেওয়া বা মৃতদেহ আটকে রাখা যাবে না। এ কথা মনে করিয়ে দিলে বিজয়বর্গীয় বলেন, ‘‘হাসপাতালে আসুন। কথা হবে।’’
 মৃতের পরিবারের এই অভিজ্ঞতা প্রসঙ্গে সাধন বলেন, ‘‘গভীর রাতে অত আত্মীয়ের সঙ্গে ডেবিট কার্ডের জন্য যোগাযোগ করা কি সম্ভব? কী অবস্থা! খুবই অমানবিক। নির্দিষ্ট অভিযোগ পেলেই ব্যবস্থা নেব। মুখ্যমন্ত্রী তো বারবারই বলছেন যে টাকার জন্য দেহ আটকে রাখা যাবে না।’’